KIRJALLINEN KYSYMYS P-0109/03 esittäjä(t): Sebastiano Musumeci (UEN) komissiolle. Euroopan solidaarisuusrahasto ja luonnonmullistukset Catanian alueella.



Virallinen lehti nro 161 E , 10/07/2003 s. 0176 - 0177



KIRJALLINEN KYSYMYS P-0109/03 esittäjä(t): Sebastiano Musumeci (UEN) komissiolle (20. tammikuuta 2003) Aihe: Euroopan solidaarisuusrahasto ja luonnonmullistukset Catanian alueella Catanian alueella, Sisiliassa, on ollut viimeisten kuukausien aikana luonnonmullistuksia (maanjäristyksiä ja tulivuori Etna on purkautunut) ja alueella on satanut vulkaanista tuhkaa. Tämä on johtanut siihen, että Catanian lentokenttä on ollut pitkään suljettu ja vihannesten tuotanto on vaarantunut. Edellä mainitut luonnonmullistukset ovat haitanneet kaikkia tuotantoaloja ja erityisen vakavasti maanviljelyä ja matkailualaa. Ottaen huomioon, että hiljattain on perustettu Euroopan solidaarisuusrahasto luonnonkatastrofien varalta, tiedustelisin komissiolta, mihin toimiin se aikoo ryhtyä edellä mainitun rahaston osalta auttaakseen vaikeuksissa olevaa yhteisöä, jonka sosioekonominen tilanne on ollut jo pitkään hankala. Michel Barnier'n komission puolesta antama vastaus (17. helmikuuta 2003) Komissio on syvästi huolissaan Etna-tulivuoren purkautumisen vakavista vaikutuksista Catanian maakunnan elinoloihin, luonnonympäristöön ja talouteen. Se on myös tietoinen, että jatkuva vulkaaninen tuhkasade aiheuttaa terveysriskin monille paikallisen väestön jäsenille. Äskettäin perustettu Euroopan unionin solidaarisuusrahasto(1) on mekanismi, jonka kautta tukikelpoisille valtioille voidaan suurkatastrofin sattuessa myöntää taloudellista tukea, jolla autetaan väestöä, alueita ja maita palaamaan mahdollisimman normaaleihin elinolosuhteisiin. Komissio haluaisi kuitenkin muistuttaa parlamentin jäsentä siitä, että rahasto perustettiin lähinnä suurkatastrofien varalta ja että tukikelpoisuuskriteerit ovat melko tiukat. Rahaston varoja voidaan käyttää ainoastaan välittömän taloudellisen avun antamiseen solidaarisuusrahastosta annetun asetuksen tukikelpoisuuskriteerien mukaisesti. Tukitoimia voidaan toteuttaa ainoastaan sellaisten julkisten vahinkojen korvaamiseksi, joita vakuutusturva ei kata. Rahaston varoilla ei voida kattaa (esimerkiksi maanviljelijöiden tai matkailualan kärsimiä) taloudellisia menetyksiä. Rahaston varoja ei myöskään voida käyttää komission aloitteesta, vaan maan kansallisen hallituksen on tehtävä korvaushakemus tuen saamiseksi. Komissio sai 13. tammikuuta 2003 Italian viranomaisilta virallisen pyynnön, joka koskee korvauksen myöntämistä solidaarisuusrahastosta. Komissio tutkii hakemusta parhaillaan saamiensa tietojen perusteella ja antaa vastauksensa mahdollisimman pian mainitun asetuksen vaatimusten mukaisesti. Toisaalta komissio on valmis tutkimaan Italian viranomaisten tekemiä ehdotuksia Sisilian kautta 20002006 koskevan toimenpideohjelman muuttamiseksi siten, että varat kestitetään toimiin, joilla voidaan puuttua kohdistetusti ja tehokkaasti kaikkein vakavimpiin ongelmiin. Lisämäärärahoja olisi mahdollisesti myös saatavissa suoritusvarauksesta. Suoritusvarauksen varoja annetaan ohjelmalle vuodesta 2004 alkaen sillä edellytyksellä, että kauden puolivälissä suoritettu arviointi osoittautuu myönteiseksi. Yhteisön maaseudun kehittämiseen tähtäävien tukitoimien perusteella voidaan lisäksi myöntää erityistukia luonnononnettomuuksien lamauttamien tuotantomahdollisuuksien palauttamiseksi ja asianmukaisten torjuntavälineiden käyttöönottamiseksi. Sisiliassa nämä Euroopan maatalouden ohjaus- ja tukiosaston (EMOTR:n) tukiosaston osarahoittamat tukitoimet sisältyvät yhteisön rakennerahastojen tavoitetta 1 koskevaan Sisilian alueelliseen toimenpideohjelmaan kaudelle 20002006. Tämän ohjelman toimenpiteen 4.15 C perusteella tukea voidaan luonnononnettomuuden sattuessa myöntää maatilainvestointien lisäksi infrastruktuureja koskeviin investointeihin, jotka ovat tarpeen tuotannon aktiiviseksi suojelemiseksi, sekä investointeihin monivuotisten viljelmien, eläinten, rakennusten, infrastruktuurien, koneiden ja laitteiden uudistamiseksi ja palauttamiseksi. Toimenpide voitaisiin toteuttaa noin 20 miljoonan euron julkisella rahoituksella, josta EMOTR:n tuen osuus olisi 10,4 miljoonaa euroa. (1) Neuvoston asetus (EY) N:o 2012/2002, annettu 11 päivänä marraskuuta 2002, Euroopan unionin solidaarisuusrahaston perustamisesta, EYVL L 311, 14.11.2002.